Fil-Qorti llum quddiem il-Maġistrat Josette Demicoli, kompliet tinstema’ l-kumpilazzjoni fil-konfront ta’ Jason Galea ta’ 39 sena minn Birżebbuġa u Ronald Urry ta’ 50 sena minn Raħal Ġdid, akkużati bil-qtil ta’ Matthew Zahra ta’ 27 sena mill-Belt. Zahra kien instab midfun f’għalqa f’Birżebbuġa, waqt li kienet qed issir l-investigazzjoni b’rabta mal-qtil ta’ Mario Camilleri u ibnu f’Lulju tas-sena li għaddiet. L-Avukat tal-Parte Civile Stefano Filletti, għamel talba mill-ġdid lill-Qorti biex jiġi identifikat l-għadam ta’ Matthew Zahra, biex ikun jista’ jindifen. L-għadam ta’ Matthew Zahra qiegħed fi xkora flimkien ma’ għadam ta’ annimali, u għalhekk s’issa għadu ma ġiex identifikat. Fi tmiem is-seduta, l-Avukat Filletti għamel talba wkoll biex l-Ispettur Fabian Fleri jitla jixhed u jinforma lill-Qorti bil-konkluzjonijiet tal-invesitgazzjoni dwar l-għejbien tal-giżirana tad-deheb mill-Uffiċċju tal-Pulizija. Qal li din il-ġiżirana, li kienet ukoll prova f’dawn il-proċeduri, tiswa €25,000. Qal li minħabba dawn iċ-ċirkostanzi l-ansjetà tal-familja Zahra qed tiżdied. Hawn hekk intervjena l-Avukat Joe Gilgio fejn qal li l-għajbien ta’ din l-giżirana huwa xokkanti. Min-naħa tagħha, il-Qorti ordnat komunika lill-Pulizija biex jittella’ jixhed l-Ispettur Fabian Fleri ħalli jagħti spjegazzjoni dwar x’ġara mill-giżirina, u biex l-esperti jagħżlu l-għadam uman.